അഫ്ഗാന് സൈനികര് ജീവനും കൊണ്ട് രക്ഷപ്പെട്ടത് 22 സൈനികവിമാനങ്ങളിലും 24 ഹെലികോപ്റ്ററുകളിലും അതില് ഒന്ന് വെടിവച്ചിട്ട് ഉസ്ബെക്കിസ്ഥാന് തജിക്കിസ്ഥാനിലേക്കും സൈനികരുടെ ഒളിച്ചോട്ടം നേതാക്കള് രാഷ്ട്രീയ അഭയം തേടുന്നത് ഇന്ത്യയില് പ്രസിഡന്റ് അമേരിക്കയിലേക്ക് കടക്കുമെന്ന് സൂചന താഷ്കന്റ്: താലിബാനെ ഭയന്ന് അയല്രാജ്യമായ ഉസ്ബെക്കിസ്ഥാനിലേക്കു കടന്നതു നൂറുകണക്കിന് അഫ്ഗാന് സൈനികര്. 22 സൈനികവിമാനങ്ങളിലും 24 ഹെലികോപ്റ്ററുകളിലുമായാണു കഴിഞ്ഞ ദിവസങ്ങളില് ഇവര് ഉസ്ബെക്കിസ്ഥാനില് അഭയം തേടിയത്. അഫ്ഗാന് സൈനിക വിമാനം ഉസ്ബെക്കിസ്ഥാന് വെടിവെച്ചു വീഴ്ത്തുകയും ചെയ്തു. ഉസ്ബെക്കിസ്ഥാന് തെക്കന് പ്രവിശ്യയിലാണ് സംഭവം. വ്യോമാതിര്ത്തി ലംഘിച്ചു എന്ന കാരണത്താല് ഉസ്ബെക്കിസ്ഥാന് വിമാനം വെടിവെച്ചു വീഴ്ത്തുകയായിരുന്നു. ഇതിന് ശേഷമാണ് സൈനികര് ഉസ്ബെക്കിസ്ഥാനില് ഇറങ്ങിയത്. അഫ്ഗാന് അതിര്ത്തിയില് സുരക്ഷ ഉറപ്പാക്കാന് ഉസ്ബെക്കിസ്ഥാനും നടപടി തുടങ്ങിയിട്ടുണ്ട്. അതിനിടെ അഫ്ഗാനിസ്ഥാനിലെ സംഭവവികാസങ്ങള് ചര്ച്ച ചെയ്യാന് ഗ്രൂപ്പ് 7 രാജ്യങ്ങളുടെ വെര്ച്വല് സമ്മേളനം നടത്താന് ആലോചിക്കുന്നതായി ബ്രിട്ടിഷ് പ്രധാനമന്ത്രി ബോറിസ് ജോണ്സന് അറിയിച്ചു. താലിബാനുമായി നേരിട്ട് ചര്ച്ചയ്ക്ക് ഉസ്ബെക്കിസ്ഥാനും ശ്രമം തുടങ്ങുന്നുണ്ട്. അത് ഉടന് സാധ്യമാകുമെന്നാണ് വിലയിരുത്തല്. ആ ചര്ച്ചയില് അഫ്ഗാന് സൈനികരുടെ കാര്യത്തില് താലിബാന് എന്തു നിലപാട് എടുക്കുമെന്നതാണ് നിര്ണ്ണായകം. താലിബാന് അധികാരം പിടിച്ച ഞായറാഴ്ച മാത്രം 158 സൈനികരാണ് അതിര്ത്തി കടന്നതെന്ന് ഉസ്ബെക് പ്രോസിക്യൂട്ടര് ജനറല് ഓഫിസ് അറിയിച്ചു. മറ്റൊരു അയല്രാജ്യമായ തജിക്കിസ്ഥാനിലെ ബോഖ്തര് നഗരത്തില് 100 സൈനികരുമായി അഫ്ഗാന് സൈനികവിമാനം ഇന്നലെ ഇറങ്ങി. ഇതിനിടെയാണ് വിമാനം ഉസ്ബെക് അധികൃതര് വെടിവച്ചു വീഴ്ത്തിയതും. വിമാനത്തിലുണ്ടായിരുന്ന രണ്ട് അഫ്ഗാന് സൈനികര് വിമാനം തകരാര് ആകുന്നതിനുമുമ്ബ് പാരച്യൂട്ട് ഉപയോഗിച്ച് ചാടി രക്ഷപ്പെട്ടതായി ആണ് റിപ്പോര്ട്ട്. അതെ സമയം അഫ്ഗാന് യൂണിഫോം ധാരികളായ രണ്ട് സൈനികര് ഉസ്ബെക്കിസ്ഥാന് തെക്കന് പ്രവിശ്യയിലെ ഒരു ആശുപത്രിയില് ചികിത്സയില് കഴിയുന്നു എന്നും വാര്ത്തകള് പുറത്തുവരുന്നു. വിമാനം അതിര്ത്തി കടന്ന് ഉസ്ബെക്കിസ്ഥാനിലേക്ക് കടന്നതിന് ശേഷം തകര്ന്നുവെന്ന് ഉസ്ബെക്ക് പ്രതിരോധ മന്ത്രാലയം തിങ്കളാഴ്ച അറിയിച്ചതായി ദേശീയ മാധ്യമങ്ങള് റിപ്പോര്ട്ട് ചെയ്തു. എത്രപേര് വിമാനത്തില് ഉണ്ടായിരുന്നെന്നോ അവര് അപകടത്തില് നിന്നും രക്ഷപ്പെട്ടെന്നോ ഒന്നും ആരും വ്യക്തമാക്കിയില്ല. അതേസമയം, റഷ്യയുടെ ആര്.ഐ.എ വാര്ത്താ ഏജന്സി പൈലറ്റ് വിമാനത്തില് നിന്നും പുറത്ത് കടന്നതായും പരിക്കേറ്റതായും ഉസ്ബെക്കിസ്ഥാന്റെ പ്രതിരേധ മാന്ത്രാലയത്തെ ഉദ്ധരിച്ച് റിപ്പോര്ട്ട് ചെയ്തു. അതേസമയം, അതിര്ത്തികടന്ന 84 അഫ്ഗാന് സൈനികര് പിടിക്കപ്പെട്ടതായും അവര്ക്ക് വെദ്യസഹായം നല്കിയതായും ഉസ്ബെക്കിസ്ഥാന് ഞായറാഴ്ച വ്യക്തമാക്കി. അഫ്ഗാനിസ്ഥാന് താലിബാന്റെ കൈയിലായതോടെ ഇന്ത്യയില് രാഷ്ട്രീയാഭയം തേടുകയാണ് മുതിര്ന്ന നേതാക്കളും പാര്ലമെന്റ് അംഗങ്ങളും. അഫ്ഗാന് പ്രസിഡന്റ് അഷ്റഫ് ഗാനിയടക്കം രാജ്യംവിട്ടിരുന്നു. താജിക്കിസ്ഥാനിലേക്കു പോയ അദ്ദേഹത്തിന് അവിടെ പ്രവേശനാനുമതി നിഷേധിച്ചതിനെത്തുടര്ന്ന് ഒമാനില് ഇറങ്ങിയിരുന്നു. അവിടെനിന്നു യു.എസിലേക്കു പോകുമെന്നാണു സൂചന. അഭയാര്ഥികള്ക്കായി പല രാജ്യങ്ങളും തങ്ങളുടെ അതിര്ത്തി തുറന്നിട്ടുമുണ്ട്. ഇതിനിടെയാണ് പല പ്രമുഖരും ഇന്ത്യയിലെത്തിയത്. എംപിമാരായ വഹിദുള്ള കലിംസായ്, അബ്ദുള് അസിസ് ഹക്കിമി, അബ്ദുള് ഖാദിര് സസായ്, ഷുഖ്രിയ ഇസാഖെയ്ല്, സെനറ്റര് മലീം ലാല ഗുല്, മുന് പ്രസിഡന്റ് ഹമീദ് കര്സായിയുടെ ബന്ധുവും മുന് എംപിയുമായ ജമീല് കര്സായ്, മുന് ധനമന്ത്രി അബ്ദുള് ഹാദി അര്ഘാന്ദിവാല് തുടങ്ങിയവര് കഴിഞ്ഞ ദിവസങ്ങളിലായി ഇന്ത്യയിലെത്തി. Stories you may Like